Dana International

1992–1993. Dana International

18-aastasena teenis Cohen (seaduse silmis veel meessoost) elatist Iisraeli esimese drag queen'ina. Ta parodeeris paljusid kuulsaid lauljaid ja naisi. Ühe esinemise ajal avastas Coheni Offer Nissim, kes on Iisraelis tuntud DJ. Nissim produtseeris Coheni debüütsingli "Saida Sultana" ("Mu nimi ei ole Saida"), mis on satiiriline versioon Whitney Houstoni laulust "My Name Is Not Susan". Tänu sellele laulule algas Coheni karjäär elukutselise lauljana.
Aastal 1993 lendas Dana Londoni, et teha soovahetusoperatsioon, ja muutis nime ametlikult Sharon Coheniks. Uue nimega koju Iisraeli naastes andis Cohen välja oma esimese albumi "Danna International". See album tuli välja ka Kreekas, Jordaanias ja Egiptuses.

1994. "Umpatampa" ja aasta naisartist

1994. aastal ilmus Dana teine album "Umpatampa", mis oli eelmisest veel edukam. Album sai plaatinaplaadiks ja seda müüdi üle 50 000 eksemplari. Tänu populaarsusele ja albumi edule sai Dana Iisraelis aasta naisartisti tiitli.

1995. Eurovisiooni lauluvõistlus

Aastal 1995 proovis Dana täita oma lapsepõlveunistust esineda Eurovisiooni lauluvõistlusel. Ta laul "Layla Tov, Eropa" ("Head Ööd, Euroopa") sai rahvuslikus eelvoorus teise koha, kuid sellest sai järjekordne hittsingel.

1996–1997. "Maganuna"

Aastal 1996 andis Dana välja kolmanda albumi – "Maganuna". Hoolimata sellest, et see ei olnud nii edukas nagu tema eelmised albumid, sai album müüginumbrite järgi kuldplaadiks. Albumil olid ka hitid "Don Quixote" ja "Waving". Järgmisel aastal töötas Dana koos Eran Zuriga albumi "Ata Havera Heli" kallal. Nad laulsid koos duetti "Shir Kdam-Shnati (Sex Acher)" ("Pre-Bed Song (A Different Kind of Sex)"), millest sai suur hitt.

1998. "Diva" ja Eurovisiooni võit

Dana valiti Iisraeli esindama Eurovisiooni lauluvõistlusel lauluga "Diva". Õigeusklikud juudid ja teised konservatiivsete vaadetega inimesed olid Dana osalemisele Eurovisioonil vastu. 1998. aasta mais esines Dana lauluga "Diva" Birminghamis Eurovisiooni lauluvõistlusel ja võitis selle 172 punktiga.
Dana avaldas Euroopas singli "Diva", millest sai hittlugu. "Diva" oli Suurbritannia edetabelis 11. kohal ning sai esikümnesse Rootsis, Belgias, Soomes, Iirimaal ja Hollandis. Albumit müüdi rohkem kui 400 000 üle maailma.

1999–2001. Laval kukkumine, Streisandi kaver ja uued albumid

Aastal 1999 avaldas Dana laulu "Woman In Love", Barbra Streisandi kaveri, aga see ei saanud selliseks hitiks nagu "Diva". Mais 1999 osales Dana uuesti Eurovisioonil Jeruusalemmas vahenumbri peaesinejana. Ta laulis Stevie Wonderi laulu "Free". Samuti pidi ta üle andma võitjatele auhinna. Kui Dana rasket auhinda kandis, astus üks Rootsi helilooja kogemata Dana pika kleidi peale, mille tõttu kukkus Dana laval pikali üle miljardi televaataja ees. Väidetavalt on see üks mälestusväärsemaid hetki Eurovisiooni ajaloos.
Albumi "Free" avaldas ta Euroopas 1999. aastal.
Aastal 2001 avaldas Cohen oma seitsmenda albumi "Yoter Ve Yoter" ("Veel ja veel").

2002–2006. "HaHalom HaEfshari"

2002. aastal anti välja Dana uus plaat "HaHalom HaEfshari". 2005. aastal osales Dana Eurovisiooni juubeliüritusel Kopenhaagenis.

2007–... Tagasitulek muusikasse

2007. aasta märtsis ilmus Dana album "Hakol Ze Letova".
Dana on 2008. aasta Iisraeli Eurovisiooni laulu viisi ja sõnade autor. Laulu esitaja oli Bo'az Ma'uda ning laul sai poolfinaalis viienda, finaalis üheksanda koha.
Aastal 2009 sai Danast "Kokhav Noladi" (Briti telesaate "Pop Idol" Iisraeli variant) žürii liige.
2011. aasta Eurovisiooni lauluvõistlusel osales ta lauluga "Ding Dong". Poolfinaalis sai ta 38 punktiga 15. koha ega pääsenud finaali.
Aastal 2013 ilmus uus hitt "Loca".